作者:呂止庵
標題:越調・天淨沙為董針姑作
內容:夜深時獨繡羅鞋，不言語倒在人懷，做意兒將人不採。甚娘作怪，繡針兒簽著敲才。海棠輕染胭脂，綠楊亂撒青絲，對對鶯兒燕子。傷心獨自，繡針兒停待多時。玉纖屈損春蔥，遠山壓損眉峰，早是閒愁萬種。忽聽得賣花聲送，繡針兒不待穿絨。冷清清獨守蘭房，悶懨懨倚定紗窗，呆答孩搭伏定繡床。一會家神魂飄蕩，繡針兒籤這梅香。套數。